Broj: 711-I-667-P-47/21-04-8

Zagreb, 19. ožujka 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Lukše Novaka, direktora trgovačkog društva Zračna Luka Split d.o.o.,** na 119. sjednici, održanoj 19. ožujka 2021.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Lukše Novaka, direktora trgovačkog društva Zračna Luka Split d.o.o., povodom sklapanja Ugovora o kreditu između navedenog dužnosnika i trgovačkog društva Zračna luka Split d.o.o. od 1. srpnja 2008.g. te izvršavanja obveza iz navedenog ugovora, neće se pokrenuti, s obzirom da iz prikupljenih podataka i dokumentacije proizlazi da je Ugovor o kreditu sklopljen prije stupanja na snagu ZSSI-a te da dužnosnik svoje ugovorne obveze redovito izvršava pa Povjerenstvo stoga nije steklo saznanja koja ukazuju na moguću povredu odredbi ZSSI-a. Povjerenstvo će spis predmeta dostaviti Državnom odvjetništvu Republike Hrvatske na nadležno postupanje sa svrhom utvrđivanja je li odobravanjem predmetnog kredita došlo do počinjenja kaznenog djela.**

Obrazloženje

Povjerenstvo je dana 12. veljače 2021.g. pod brojem: 711-U-605-P-47/21-01-1 zaprimilo novinarski upit u kojem se navodi da je trgovačko društvo Zračna luka Split d.o.o. supruzi dužnosnika Lukše Novaka, direktora navedenog trgovačkog društva dalo pozajmicu u iznosu od 1,1 milijun kuna. Povodom navedenog upita otvoren je predmet pod brojem P-47/21.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 3. stavkom 1. podstavkom 37. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu ZSSI-a. Uvidom u Registar dužnosnika koji ustrojava i vodi Povjerenstvo utvrđeno je da Lukša Novak obavlja dužnost člana Uprave trgovačkog društva Zračna luka Split d.o.o. u kontinuitetu od 7. srpnja 1998.g. Lukša Novak je stoga, povodom obnašanja navedene dužnosti, obvezan postupati sukladno odredbama ZSSI-a.

Povjerenstvo je u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a prikupilo potrebne podatke i dokumentaciju od nadležnih tijela.

Uvidom u sudski registar Trgovačkog suda u Splitu utvrđeno je da je pod matičnim brojem subjekta: 060147189 upisano trgovačko društvo Zračna luka Split d.o.o., OIB: 83462362655. Kao osnivači navedenog trgovačkog društva upisani su: Republika Hrvatska, Splitsko-dalmatinska županija, Grad Kaštela, Grad Trogir i Grad Split. Kao osoba ovlaštena za zastupanje naveden je član Uprave, direktor Lukša Novak. Pod predmetom poslovanja upisane su sljedeće djelatnosti: Posredovanje u trgovini na veliko (trgovina na veliko uz naplatu ili po ugovoru), trgovina na veliko hranom, pićima i duhanskim proizvodima, ostala trgovina na veliko, trgovina na malo u nespecijaliziranim prodavaonicama, trgovina na malo hranom, pićima i duhanskim proizvodima u specijaliziranim prodavaonicama, trgovina na malo kozmetičkim i toaletnim proizvodima, trgovina na malo izvan prodavaonica, restorani, barovi, kantine (menze) i opskrbljivanje pripremljenom hranom (catering), redoviti prijevoz putnika u gradskom i prigradskom prijevozu, ostali kopneni cestovni prijevoz putnika, redoviti zračni prijevoz, izvanredni zračni prijevoz, skladištenje robe, ostale prateće djelatnosti u kopnenom prijevozu, djelatnosti u zračnim lukama, djelatnosti ostalih agencija u prijevozu, iznajmljivanje vlastitih nekretnina, promidžba (reklama i propaganda, prodaja u slobodnim carinskim prodavaonicama, zastupanje inozemnih tvrtki, poslovi međunarodnog otpremništva (špedicija), međunarodni prometno agencijski poslovi, poslovi prometovanja i zastupanja u prometu roba i usluga, konsignacijski poslovi i turistička djelatnost.

Na zahtjev Povjerenstva, Zračna luka Split d.o.o. dostavila je očitovanje od 8. ožujka 2021.g. u kojem se navodi da navedeno trgovačko društvo nikad nije davalo zajam/kredit supruzi direktora Lukše Novaka, već je Ugovor o kreditu kojim su regulirana međusobna prava i obveze, sklopljen s dužnosnikom Lukšom Novakom, direktorom trgovačkog društva Zračna luka Split d.o.o. Navedenim Ugovorom dužnosniku je odobren kredit u iznosu od 1.100.000,00 kn, s datumom 1. srpnja 2008.g. Ugovoreni rok otplate je 15 godina s kamatnom stopom od 4% prema tada važećem Zakonu o porezu na dohodak. U očitovanju se nadalje navodi da se navedeni kredit uredno vraća u ugovorenim iznosima i pravodobno. Odluku o odobravanju navedenog kredita donio je Nadzorni odbor Zračne luke Split d.o.o., a nadzor nad izvršavanjem sklopljenog ugovora vrše Nadzorni odbor i Financijska služba. U očitovanju se još navodi da Zračna luka Split d.o.o. odobrava kredit isključivo svojim zaposlenicima u siječnju i kolovozu tekuće godine na iznos od 6.000,00 kn s rokom otplate od 12 mjeseci po kamatnoj stopi prema važećem Zakonu o porezu na dohodak.

U privitku očitovanja dostavljen je Ugovor o kreditu sklopljen dana 1. srpnja 2008.g. između Zračne luke Split d.o.o. i dužnosnika Lukše Novaka kojim navedeno trgovačko društvo daje dužnosniku stambeni kredit u iznosu od 1.100.000,00 kn te financijske kartice kao dokaz o pravovremenom vraćanju kredita.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, može se smatrati da utječe ili može utjecati na njegovu nepristranost u obavljanju javne dužnosti.

Člankom 30. stavkom 1. podstavkom 1. ZSSI-a propisano je da je u nadležnosti Povjerenstva pokretanje postupaka sukoba interesa i donošenje odluka o tome predstavlja li određeno djelovanje ili propust dužnosnika povredu odredbi toga Zakona. Člankom 56. stavkom 3. ZSSI-a propisano je da će se postupci koji su pred Povjerenstvom započeti prije stupanja na snagu ovog Zakona, dovršiti prema odredbama Zakona o sprječavanju sukoba interesa u obnašanju javnih dužnosti („Narodne novine“ broj 163/03., 94/04., 48/05., 141/06., 60/08., 38/09. i 92/10.).

S obzirom da je ZSSI stupio na snagu 10. ožujka 2011.g., a Ugovor o kreditu između Zračne luke Split d.o.o. i dužnosnika Lukše Novaka je sklopljen 1. kolovoza 2008.g., odnosno prije stupanja na snagu ZSSI-a, sklapanje navedenog ugovora moglo bi se razmatrati isključivo u okviru moguće povrede neke od odredbi Zakona o sprječavanju sukoba interesa u obnašanju javnih dužnosti koji je bio na snazi u vrijeme sklapanja predmetnog ugovora. Međutim, člankom 56. stavkom 3. ZSSI-a propisano je da će se sukladno odredbama Zakona o sprječavanju sukoba interesa u obnašanju javnih dužnosti dovršiti oni postupci koji su započeti prije stupanja na snagu ZSSI-a. Budući da u konkretnom slučaju postupak pred Povjerenstvom nije pokrenut prije stupanja na snagu ZSSI-a, Povjerenstvo nije nadležno pokretati niti voditi postupak povodom okolnosti nastalih prije stupanja na snagu ZSSI-a, odnosno u konkretnom slučaju, povodom sklapanja Ugovora o kreditu iz 2008.g.

U odnosu na izvršavanje obveza preuzetih Ugovorom o kreditu od strane dužnosnika Lukše Novaka, iz prikupljenih podataka i dokumentacije proizlazi da nadzor nad izvršavanjem sklopljenog ugovora vrši Nadzorni odbor i Financijska služba društva Zračna luka Split d.o.o. te da je dužnosnik do sada uredno ispunjavao Ugovorom preuzete obveze te stoga nema elemenata koji bi ukazivali na povredu neke od odredbi ZSSI-a od strane dužnosnika Lukše Novaka.

S obzirom da je dužnosniku Lukši Novaku odobren kredit od strane trgovačkog društva Zračna luka Split d.o.o. u kojem obnaša funkciju jedinog člana Uprave, iako navedeno trgovačko društvo nije registrirano kao financijska institucija, Povjerenstvo će predmetni spis dostaviti Državnom odvjetništvu Republike Hrvatske na nadležno postupanje sa svrhom utvrđivanja je li odobravanjem predmetnog kredita došlo do počinjenja kaznenog djela.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Lukša Novak, elektronička dostava
2. Državno odvjetništvo Republike Hrvatske, uz kopiju spisa predmeta u privitku
3. Objava na internetskoj stranici Povjerenstva
4. Pismohrana